Uniuersis Christi fidelibus presentes literas visuris seu audituris Olauus, Dei et apostolice sedis gracia archiepiscopus Upsalensis, Kanutus Lincopensis, Johannes Roskeldensis, Siggo Scarensis, Thomas Stregenensis, Johannes Asloensis, Magnus Aboensis, Ulricus Arusiensis, Olauus Arosiensis, Gerardus Burglanensis et Olauus Bergensis, eadem gratia ecclesiarum episcopi, salutem in Domino sempiternam. Pium et gratum Deo obsequium impendere credimus, quociens fideles suos ad opera pietatis excitamus. Cupientes igitur, ut capella sancti spiritus, in parochia Rænthæmæki site (!) Aboensis dyocesis, congruis habeatur reuerentia et honore, omnibus vere penitentibus et confessis, qui ad eandem capellam causa deuotionis et orationis accesserint et missas seu alia diuina officia in ea audierint, seu sepulturis mortuorum interfuerint, seu etiam pro animabus omnium fidelium defunctorum pie exorando visitauerint, seu in serotina pulsatione more Romane ecclesie angelicam salutationem flexis genibus dixerint terna vice, seu pro statu felici ac quieto regni Swecie ecclesiarumque nostrarum ac totius christianitatis Deum pie exorauerint, seu ad fabricam aut edificationem antedicte capelle manus porrexerint adjutrices, quotiens premissa aut aliquid premissorum deuote fecerint, totiens de omnipotentis Dei misericordia beatorumque Petri et Pauli, apostolorum ejus, auctoritate confisi, singuli nostrum xl dierum indulgentias de injunctis eis penitentiis in Domino misericorditer relaxamus. Et nos Magnus, episcopus Aboensis, indulgentias supradictas prius prefatorum eidem ecclesie, ut prefertur, concessas auctoritate ordinaria nobis commissa confirmamus. Datum apud Stockholm xiij kal. novembris, nostris sub secretis presentibus appensis.